গরু হত্যার সঙ্গে যুক্ত থাকলেই যাবজ্জীবন কারাদণ্ড দিতে গুজরাতে বিল পাস হয়েছে। এবার আর আইন-কানুনের তোয়াক্কা নয়, গরু মারলেই সরাসরি ফাঁসি দেওয়ার হুমকি দিলেন বিজেপি শাসিত রাজ্যের একজন মুখ্যমন্ত্রী। সংবাদমাধ্যমকে দেওয়া সাক্ষাৎকারে কোনও রাখঢাক না করেই একথা জানিয়েছেন ছত্তিশগড়ের মুখ্যমন্ত্রী রমন সিংহ। তাঁর এই মন্তব্য ঘিরে ইতিমধ্যেই বিতর্কের ঝড় উঠেছে।
যোগী আদিত্যনাথ উত্তর প্রদেশের মুখ্যমন্ত্রী হওয়ার পর থেকেই গোহত্যা এবং গোমাংস নিয়ে গোটা দেশে নতুন করে বিতর্ক মাথাচাড়া দিয়ে উঠেছে। উত্তর প্রদেশের সঙ্গে পাল্লা দিয়েই যেন গোরক্ষায় তৎপর হয়ে উঠেছে বিজেপি শাসিত অন্যান্য কয়েকটি রাজ্য। সে সবকেই ছাপিয়ে গেলেন ছত্তিশগড়ের মুখ্যমন্ত্রী। সংবাদসংস্থার খবর অনুযায়ী, শনিবার জগদলপুর একটি অনুষ্ঠানের শেষে সংবাদমাধ্যমের প্রশ্নের উত্তরে এই মন্তব্য করেন রমন সিংহ। 

ছত্তিশগড়ের মুখ্যমন্ত্রী রমন সিংহ।
সাংবাদিকরা রমন সিংহকে প্রশ্ন করেন, গোহত্যা বন্ধ করতে গুজরাতের মতো ছত্তিশগড়েও কোনও কড়া আইন প্রণয়নের কথা ভাবা হচ্ছে কি না। জবাবে ছত্তিশগড়ের মুখ্যমন্ত্রী বলেন, ‘রাজ্যে কোথাও কি গোহত্যা হচ্ছ? শেষ পনেরো বছরে আমাদের রাজ্যে কোনও গরুকে মারা হয়েছে কি?’ এর পরেই স্মিত হেসে কার্যত হুমকির শুরু তিনি বলেন, ‘যে গরুকে মারবে, তাকে ফাঁসিতে ঝুলিয়ে দেব।’
আরও পড়ুন
গোহত্যা করলে এবার যাবজ্জীবন জেল! হতে পারে পাঁচ লক্ষ টাকা জরিমানাও
সন্ন্যাসীর পিছুটান! মুখ্যমন্ত্রীর বাসভবনে যোগীর সঙ্গে থাকবে বিশেষ কয়েকজন
যদিও ছত্তিশগড়ে কোথাও গোহত্যা হচ্ছে না, মুখ্যমন্ত্রীর এমন দাবি মানতে নারাজ বিরোধীরা। বরং তাঁদের পাল্টা দাবি, শাসক দল বিজেপি-র নেতা, কর্মীরাই গোহত্যার সঙ্গে যুক্ত। একটি সর্বভারতীয় ইংরেজি দৈনিককে দেওয়া সাক্ষাৎকারে ছত্তিশগড়ের কংগ্রেস সভাপতি শৈলেশ নীতিন ত্রিবেদী দাবি করেছেন, রাজধানী রায়পুরের নিকটবর্তী গ্রামেই নিয়মিত গোহত্যা চলছে। ২০০৩ সালে মুখ্যমন্ত্রী পদে শপথ নেওয়ার পরেই অবশ্য রাজ্যে গোহত্যা বন্ধে কড়া আইন পাশ করিয়েছিলেন রমন সিংহ। সেই আইন অনুযায়ী দোষীদের সর্বোচ্চ সাত বছরের জেল এবং পঞ্চাশ হাজার টাকা জরিমানার সংস্থান ছিল। এবার অবশ্য একধাপ উপরে উঠে গোহত্যার শাস্তি হিসেবে ফাঁসির বিধান দিলেন তিনি।